**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 46/2009 Z. z., ktorým sa ustanovujú požiadavky na aerosólové rozprašovače v znení nariadenia vlády Slovenskej republiky č. 300/2013 Z. z. (ďalej len „nariadenie vlády“) je vypracovaný v súlade s § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.

 Cieľom návrhu nariadenia vlády je do právneho poriadku Slovenskej republiky prebrať smernicu Komisie 2016/2037 z 21. novembra 2016, ktorou sa mení a dopĺňa smernica Rady 75/324/EHS, pokiaľ ide o maximálny povolený tlak aerosólových rozprašovačov s cieľom prispôsobiť jej ustanovenia o označovaní nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 314, 22. 11. 2016).

Predmetom návrhu nariadenia vlády je v súlade s preberanou smernicou zvýšenie maximálneho povoleného tlaku aerosólových rozprašovačov s nehorľavými hnacími plynmi a úprava požiadaviek na označovanie v súlade s úpravami stanovenými v nariadení Komisie (EÚ) č. 487/2013.

Zvýšenie maximálneho povoleného tlaku aerosólových rozprašovačov tak, ako sa navrhuje v tomto nariadení, neprináša žiadne nové povinnosti pre výrobcov, ale stanovuje len ďalšiu možnosť vzhľadom na technický pokrok, inovácie a efektívnosť bez zníženia úrovne bezpečnosti aerosólových rozprašovačov. Zároveň spotrebiteľom prináša širšiu a účinnejšiu možnosť výberu.

Zosúladenie požiadaviek na označovanie v súlade s úpravami stanovenými v nariadení Komisie (EÚ) č. 487/2013, sa rovnako vykonáva bez toho, aby boli uložené nové povinnosti.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, a zákonmi, ako aj s právom Európskej únie.

**B. Osobitná časť**

**K Čl. I**

**K bodu 1**

 Ustanovenie dáva označovanie aerosólových rozprašovačov do súladu s požiadavkami na označovanie stanovenými v nariadení (ES) č. 1272/2008, pričom sa zohľadňujú následné úpravy stanovené v nariadení Komisie (EÚ) č. 487/2013 z 8. mája 2013, ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a belaní látok a zmesí.

 **K bodu 2**

Zosúlaďujú sa hodnoty tlaku aerosólových rozprašovačov s právom EÚ. Technický pokrok a inovácie umožňujú novú úpravu limitov bez zníženia bezpečnosti aerosólových rozprašovačov

**K bodu 3**

 Transpozičný odkaz vo vzťahu k smernici Komisie č. 2016/2037 EÚ.

**K Čl. II**

V súlade s preberanou smernicou sa navrhuje účinnosť nariadenia vlády na 12. február 2018.